RESOLUTION VEDTAGET AF RÅDET OG AF REPRÆSENTANTERNE FOR MEDLEMSSTATERNES REGERINGER, FORSAMLET I RÅDET den 29. juni 1995 om ældre arbejdstageres beskæftigelse (95/C 228/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

som henviser til traktaten om oprettelse af Det Europæiske Fællesskab, og

som tager følgende i betragtning:

Befolkningsudviklingen bevirker, at beskæftigelsessituationen for ældre arbejdstagere giver anledning til bekymring i de fleste europæiske lande;

denne udvikling vil få betydelige økonomiske og sociale følger for udgifterne til forbedring af arbejdsmarkedets funktion, finansieringen af alderspensionerne og ligevægten i aldersfordelingen inden for virksomhederne;

regeringerne, arbejdsmarkedets parter og virksomhederne bør foregribe denne udvikling ved f.eks. at lægge vægt på deltidsarbejde, tilpasning af arbejdsvilkårene og erhvervsuddannelse gennem hele arbejdslivet;

medlemsstaterne har allerede iværksat foranstaltninger på disse områder, navnlig for at fjerne eventuelle hindringer for ældre arbejdstageres beskæftigelse;

visse ordninger for tidlig tilbagetrækning har i flere medlemsstater gjort situationen utryg for de ældre arbejdstagere, der er dækket af forskellige og stadig skiftende ordninger, og har medført tab af knowhow i virksomhederne; afskaffelse af de offentlige ordninger for tidlig tilbagetrækning vil ikke kunne standse den tendens til, at folk forlader arbejdsmarkedet tidligere og tidligere, som er konstateret i visse medlemsstater;

i mange medlemsstater er der indført systemer for gradvis tilbagetrækning fra arbejdslivet; på den måde kan ældre arbejdstageres overgang til deltidsarbejde kompenseres gennem ansættelse af personer, der har svært ved at få arbejde, og unge arbejdstagere;

ved tilrettelæggelsen af arbejdet skal der tages hensyn til kravet om produktivitet;

det er vigtigt at tage hensyn til, hvilke finansielle ressourcer der er til rådighed, og til prioritering og ligevægt i de enkelte medlemsstater;

der bør tages hensyn til specifikke beskæftigelses- og befolkningsmæssige forhold i de enkelte medlemsstater;

erfaren arbejdskraft i den ældre aldersgruppe bidrager også til virksomhedernes nødvendige konkurrenceevne, ikke mindst de små og mellemstore virksomheders;

Europa-Parlamentet vedtog den 24. februar 1994 en beslutning om foranstaltninger til fordel for ældre i Det Europæiske Fællesskab (1);

Det Europæiske Råd i Essen den 9. og 10. december 1994 har bl.a. vedtaget konklusioner vedrørende beskæftigelse,

I. UNDERSTREGER FØLGENDE PRINCIPPER:

1. Befolkningsudviklingen hen imod en højere gennemsnitsalder for den erhvervsaktive befolkning har allerede ført til, at der er truffet relevante nationale foranstaltninger, men det er nødvendigt, at der i højere grad gøres en indsats for at tilpasse arbejds- og erhvervsuddannelsesvilkårene for de arbejdstagere, som befinder sig i den anden halvdel af deres arbejdsliv, idet der også tages hensyn til virksomhedernes konkurrenceevne.

2. Ældre arbejdstagere skal have tilstrækkelige midler til rådighed og skal omfattes af foranstaltninger til forebyggelse af, at de udelukkes fra arbejdsmarkedet.

I den forbindelse bør der i lønsystemerne tages behørigt hensyn til arbejdstagernes erfaringer, og generelt bør deres faglige erfaring udnyttes,

II. OPFORDRER MEDLEMSSTATERNE OG/ELLER ARBEJDSMARKEDETS PARTER TIL INDEN FOR DERES RESPEKTIVE KOMPETENCEOMRÅDER:

3. At fremme en tilrettelæggelse af arbejdet, der gør det muligt at tilpasse ældre arbejdstageres arbejdsplads, og som udnytter deres erfaringer bedst muligt, særlig ved følgende foranstaltninger:

a) bedre hensyntagen til arbejdstagernes, også de ældre arbejdstageres, behov for så vidt angår helbred og overensstemmelse mellem arbejds- og familieliv

b) fortsættelse af virksomhedernes bestræbelser med hensyn til arbejdsvilkår og hensyntagen til de ældre arbejdstageres særlige behov, navnlig efter et hårdt arbejdsliv

c) fremme af den erhvervsmæssige mobilitet inden for virksomheden, også ved efter- og videreuddannelse, for arbejdstagere, der befinder sig i den anden halvdel af deres arbejdsliv, idet udviklingen af deres arbejde bør gå mod opgaver, der svarer bedre til deres situation og udnytter deres erfaring bedre

d) gennemførelse af passende støtteordninger for arbejdstagere, for hvem erhvervsuddannelse kan betyde starten på en ny karriere

e) i overensstemmelse med national lovgivning og/eller praksis fremme af en kombination af perioder med arbejde, erhvervsuddannelse og eventuelt erhvervsmæssig revalidering.

4. I overensstemmelse med national lovgivning og/eller praksis at bestræbe sig på at sikre de ældre arbejdstagere tilstrækkelige midler, bl.a. ved:

a) godtgørelser til det stadig større antal arbejdstagere, der har mistet deres arbejde

b) finansiering af tidlig tilbagetrækning fra arbejdslivet eventuelt ved hjælp af ordninger, der garanterer de rettigheder, som arbejdstagerne har erhvervet i løbet af deres erhvervsaktive liv.

5. Under hensyntagen til de indvundne erfaringer at gøre brug af tidlig tilbagetrækning fra det erhvervsaktive liv i overensstemmelse med national praksis, f.eks.:

a) ved større anvendelse af intern fleksibilitet, bl.a. med hensyn til arbejdstid, for at kunne fortsætte omstruktureringerne i virksomhederne ud fra ønsket om at opnå konkurrenceevne og at øge beskæftigelsen

b) ved at bestræbe sig på efter omstændighederne navnlig at lade ordningerne for tidlig tilbagetrækning fra arbejdslivet være beregnet på de arbejdstagere, der har haft et langt og hårdt arbejdsliv, eller på masseafskedigelsessituationer.

6. At fremme gradvis tilbagetrækning fra arbejdslivet, f.eks. ved for ældre arbejdstagere at indføre mulighed for deltidsarbejde og aktiviteter, der udnytter deres evner, samtidig med at der principielt drages omsorg for, at der sikres dem samme behandling som andre arbejdstagere i lignende situationer, navnlig med hensyn til adgang til social beskyttelse,

III. OPFORDRER ARBEJDSMARKEDETS PARTER TIL:

7. At udvikle efter- og videruddannelsen, som er det bedste middel til at fremme arbejdstagernes tilpasning til den teknologiske udvikling og til nye produktionsmåder, og at støtte initiativer, der tages på dette område, i overensstemmelse med Rådets henstilling af 30. juni 1993 om adgang til erhvervsmæssig efter- og videreuddannelse (2).

8. På passende niveau at iværksætte foranstaltninger til at imødekomme ældre arbejdstageres særlige behov med henblik på:

a) at indføre velegnede pædagogiske metoder i de erhvervsuddannelsesprogrammer, der henvender sig til ældre arbejdstagere

b) at fremme vejledningsfunktionen i og uden for virksomhederne, herunder de små og mellemstore virksomheder, samt ulønnede funktioner, således at erfarne arbejdstagere kan deltage i uddannelsesprocessen ved at videregive deres viden til nye arbejdstagere, f.eks. i forbindelse med lærlingeuddannelsen,

IV. OPFORDRER MEDLEMSSTATERNE TIL:

9. På grundlag af behovene på de forskellige dele af arbejdsmarkedet at træffe passende foranstaltninger, der tager sigte på:

a) at fjerne de hindringer for ældre arbejdstageres beskæftigelse, der måtte findes i love og administrative bestemmelser

b) at bevidstgøre arbejdsgiverne om de følger, afskedigelse af ældre arbejdstagere har for den enkelte og for samfundet

c) at lette ældre langtidslediges reintegration ved beskæftigelsesstøtte og erhvervsuddannelse, som muliggør en virkelig omskoling

d) at styrke de bestræbelser på erhvervsmæssig omskoling og reintegration af ældre arbejdsløse, som udføres af de organer, der har ansvaret for anvisningspolitikken

e) at det offentlige, når det er arbejdsgiver, giver et godt eksempel ved at integrere ældre arbejdstagere og lade dem forblive i beskæftigelse, og

V. OPFORDRER KOMMISSIONEN TIL:

sammen med medlemsstaterne at foranstalte udveksling af oplysninger, erfaringer og god praksis for så vidt angår ældre arbejdstageres beskæftigelse på grundlag af allerede eksisterende fællesskabsprogrammer.

(1) EFT nr. C 77 af 14. 3. 1994, s. 24.

(2) EFT nr. L 181 af 23. 7. 1993, s. 37.